RESOLUCIÓN do 8 de setembro de 2008 pola que se aproba o modelo de acreditación dos inspectores e subinspectores urbanísticos.
AXENCIA DE PROTECCIÓN DA LEGALIDADE URBANÍSTICA — III. OUTRAS DISPOSICIÓNS — 15/09/2008

A Lei 15/2004, do 29 de decembro, na súa disposición adicional segunda, creou as escalas de inspección e de subinspección urbanística.
A escala de inspección urbanística desenvolverá as funcións de dirección e execución da actividade de inspección e control do cumprimento da normativa urbanística nos actos de edificación e uso do solo que se realicen na comunidade autónoma.
E a escala de subinspección urbanística desenvolverá as funcións de execución da actividade de inspección e control do cumprimento da normativa urbanística nos actos de edificación e uso do solo que se realicen na comunidade autónoma.
A Lei 9/2002, de ordenación urbanística e protección do medio rural de Galicia, no seu artigo 208, establece que o persoal adscrito á inspección e vixilancia urbanística, no exercicio das súas funcións, terá a consideración de axente da autoridade e estará capacitado, con este carácter, para requirir e examinar toda clase de documentos relativos ao planeamento, para comprobar a adecuación dos actos de edificación e uso do solo á normativa urbanística aplicable e para reclamar de todas as partes relacionadas con calquera actuación urbanística e dos colexios profesionais e calquera outro organismo oficial con competencia na materia canta información, documentación e axuda material precise para o adecuado cumprimento das súas funcións. Así mesmo, están autorizados para entrar e permanecer libremente e en calquera momento en predios, construcións e demais lugares suxeitos á súa actuación inspectora.
O Regulamento de disciplina urbanística, aprobado polo Decreto 28/1999, do 21 de xaneiro, no seu artigo 111, prevé que a autoridade competente expedirá a acreditación oportuna, na cal conste de maneira expresa e clara a condición de persoal da inspección.
Na súa virtude, e en exercicio das funcións atribuídas no artigo 18 dos estatutos da Axencia de Protección da Legalidade Urbanística,
RESOLVO:
Primeiro.-Aprobar o modelo de documento de acreditación dos inspectores urbanísticos e dos subinspectores urbanísticos da Axencia de Protección da Legalidade Urbanística que se insire no anexo desta resolución.
O documento será expedido por orde do director da axencia e anotado no libro de rexistro de acreditacións facendo constar a identidade do titular da tarxeta, o número de tarxeta, a data da súa expedición e a data e causa da súa retirada.
Segundo.-A acreditación expedida quedará automaticamente extinguida, e o titular do documento deberá proceder á súa inmediata devolución á subdirección da axencia, sen necesidade de ser requirido para isto, en calquera dos seguintes supostos:
a) Por caducidade producida polo transcurso do prazo de catro anos contados desde a data de expedición da acreditación;
b) Por cesamento no posto de traballo;
c) Ou por sanción disciplinaria.
Terceiro.-Publicar esta resolución no Diario Oficial de Galicia.
Santiago de Compostela, 8 de setembro de 2008.
Hipólito Pérez Novo
Director da Axencia de Protección da Legalidade Urbanística
Ver referencia pdf "17800D008P035.PDF"